Łomšćanka

Łomšćanka ( Lomschanke) je 8,5 km dołha rěčka w Radworskej gmejnje a zdobom najwjetši přitok Małeje Sprjewje. Jeje přitočnišćo wobjimuje 38,1 km². Při pegelu mjez Łomskom a Minakałom je přerězny wotběh 84 l/s.

We wysokosći 152 m twori Łomšćanka mjez Chasowom, Bronjom a Łupoju wottok Łučinskeho hata. Wona běži přez Łomsk, po kotrymž je pomjenowana, a Minakałske haty do Minakała, hdźež wuliwa so do promjenja Małeje Sprjewje. Rěčka spaduje na jeje běhu cyłkownje 17 m. Najwažniše přitoki su z Boranec pochadźaca Křiwoboršćanska woda, Łučanske hrjebje a Radworska woda.

Hač do 19. lětstotka měješe rěčka prěnjotny meandrowacy běh, bu pak do kónca lětstotka regulowana a zrunana. Přitočnišćo so dźensa zwjetša za rólnistwo wužiwa, čehoždla je koncentracija škódnych maćiznow z hnojiwow a juchi, ale tež z wopłóčkow poměrnje wysoka. Ekologiska situacija Łomšćanki, wosebje hornjeho běha, płaći tuž jako kritiska.

 Žórło 


Kategorija:Rěka w Sakskej
Kategorija:Rěka w Hornjej Łužicy
Kategorija:Radwor
Kategorija:Mała Sprjewja
3
Kategorija:Rěka w Europje
2